NATO bosh kotibi IShID mag‘lubiyatidan so‘ng Yevroittifoq va AQShda teraktlar uyushtirilishi mumkinligidan ogohlantirdi

IShID terrorchi harakati Iroq va Suriyadagi asosiy pozitsiyalarini qo‘ldan boy berdi, ammo unga qarshi kurash bu ikki davlat bilan chegaralanib qolmaydi. Bu haqda 7-noyabr kuni bo‘lib o‘tgan matbuot anjumanida NATO bosh kotibi Yens Stoltenberg bayonot berdi, deb xabar beradi “Interfaks”.

Uning ta’kidlashicha, o‘z hududlarini yo‘qotgan terrorchilar qasos maqsadida Yevropa Ittifoqi davlatlari hamda AQSh hududida qo‘poruvchilik harakatlari rejalashtirishi mumkin.
“Xalifat ortiq mavjud emas. Shu bilan birga, biz IShID bilan kurash tugamaganiga aminmiz, negaki bu global tahdid. U bilan biz boshqa davlatlarda, ko‘chalarimizda to‘qnash kelamiz”, — dedi Stoltenberg.
IShID ekstremistik guruhi jahonning bir qator mamlakatlari va xalqaro tashkilotlar tomonidan “terrorchilik tashkiloti” deb topilgan.